               ЕВРОПЕЙСКА КОМИСИЯ
            Брюксел, 30.6.2016
            COM(2016) 314 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            относно мобилизирането на маржа за непредвидени обстоятелства през 2017 г.

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               Съгласно Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  1
                („Регламентът за МФР“) като крайно средство за реагиране в непредвидени обстоятелства се допуска мобилизирането на средства от маржа за непредвидени обстоятелства в размер до 0,03 % от брутния национален доход за ЕС-28. В техническата корекция на МФР за 2017 г.
                  2
               , извършена въз основа на член 6 от Регламента за МФР, абсолютната стойност на маржа за непредвидени обстоятелства за 2017 г. е определена на 4 496,8 милиона евро.

               В съответствие с член 13 от Регламента за МФР и след като проучи всички възможности за финансиране на допълнителни и непредвидени нужди във връзка с поети задължения, Комисията предлага да се мобилизира маржът за непредвидени обстоятелства за 2017 г. за сума в размер на 1 164,4 милиона евро с цел да бъдат допълнени бюджетните кредити за поети задължения, свързани с разходи по функция 3 в общия бюджет на Европейския съюз за финансовата 2017 година, над тавана за поети задължения в размер на 2 578 милиона евро по текущи цени.

               В съответствие с точка 14 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  3
                Комисията направи анализ на възможността за преразпределяне на значителни суми в рамките на съществуващия бюджет. В съответствие с член 13, параграф 3 от Регламента за МФР Комисията предлага увеличаването на тавана на разходите по функция 3 да се компенсира, както следва: 650,0 милиона евро от неразпределения марж, предвиден за тавана на разходите по функция 2, и 514,4 милиона евро от неразпределения марж, предвиден по функция 5 през 2017 г.

               Това предложение е придружено от предложение на Комисията за мобилизиране на пълния размер на средствата по линия на Инструмента за гъвкавост
                  4
               , предвиден за 2017 г. (530 млн. евро) също за функция 3.

               2.ОБОСНОВКА ЗА МОБИЛИЗИРАНЕТО

               2.1.ВЪВЕДЕНИЕ

               Вътрешните аспекти на кризата с миграцията, бежанците и сигурността се финансират от функция 3 чрез фонд „Убежище, миграция и интеграция“ (ФУМИ), фонд „Вътрешна сигурност“ (ФВС), както и чрез специализирани агенции като Frontex, EASO, eu-Lisa и Европол. През 2016 г. Съветът прие нов инструмент за предоставяне на спешна помощ в рамките на Съюза, с който и през 2017 г. ще продължи да бъде предоставяна спешна помощ от хуманитарно естество в отговор на настоящия приток на бежанци и мигранти в Съюза.

               През 2017 г. таванът на разходите по функция 3 е в размер на 2 578 милиона евро по текущи цени. В бюджета за 2016 г. разрешените бюджетни кредити за поети задължения за функция 3 са 4 052 милиона евро, което наложи мобилизирането на всички средства, които са на разположение по Инструмента за гъвкавост, в размер на 1 506 милиона евро над тавана по функция 3, в съответствие с член 11, параграф 2 от Регламента за МФР.

               Комисията предлага пълно мобилизиране на годишния таван в размер на 530 милиона евро за Инструмента за гъвкавост, който е предвиден за 2017 г., за да може да се увеличат разходите над тавана на разходната част по функция 3.

               Въпреки това бюджетните нужди за справяне с последиците от кризата с миграцията, бежанците и сигурността през 2017 г. се очаква да бъдат поне колкото през 2016 г. Като отговор на политиката Комисията предложи широк диапазон от структурни действия във връзка със сигурността и управлението на външните граници, реформата на общата европейска система за убежище, интеграцията и връщането.

               Разходите за миграция, бежанци и сигурност по функция 3 представляват повече от 70 % от общите разходи в рамките на тавана. Комисията проучи внимателно всички възможности за преразпределение и предлага да се намали размерът на бюджетните кредити (в сравнение с финансовото програмиране) за храни и фуражи и механизма за гражданска защита. Възможностите за маневриране обаче са ограничени поради малкия размер на програмите и новите изисквания като новите спешни мерки в областта на здравето на растенията, които са предвидени в Регламента за храните и фуражите за 2017 г. По тази причина чрез преразпределяне на бюджетни кредити във функция 3 може да се покрие само малка част от допълнителните нужди, свързани с миграцията и бежанците.

               Следователно единственият възможен ресурс за покриване на бюджетните нужди е мобилизирането на маржа за непредвидени обстоятелства. Наличието на маржове в други функции позволява мобилизирането му да бъде напълно компенсирано през 2017 г.

               Съответните бюджетни кредити за плащания ще бъдат включени в рамките на тавана за плащания за 2017 г. Поради това не е необходимо маржът за непредвидени обстоятелства да се мобилизира по отношение на плащанията .

               2.2.МАРЖЪТ ЗА НЕПРЕДВИДЕНИ ОБСТОЯТЕЛСТВА КАТО КРАЙНО СРЕДСТВО

               Маржът за непредвидени обстоятелства е определен в член 13, параграф 1 от Регламента за МФР като крайно средство за реагиране в непредвидени обстоятелства. В проектобюджета за 2017 г. Комисията, след като разгледа всички възможности за преразпределяне в рамките на функция 3, предлага да се използва целият неразпределен марж в рамките на тавана за поети задължения по тази функция.

               Предвид пълното мобилизиране на Инструмента за гъвкавост в проектобюджета за 2017 г. (530 милиона евро), мобилизирането на маржа за непредвидени обстоятелства за 2017 г. в размер на 1 164,4 милиона евро следователно се явява единственият наличен инструмент за покриване на разликата между размера на тавана на разходите по функция 3 през 2017 г. и допълнителните непредвидени нужди, които се очакват за 2017 г.

               2.3.ОТРАЖЕНИЕ НА НЕПРЕДВИДЕНИТЕ ОБСТОЯТЕЛСТВА ВЪРХУ БЮДЖЕТА ПРЕЗ 2017 Г.

               Въпреки че кризата с миграцията, бежанците и сигурността започна през 2015 г., въздействието и последиците от нея продължават ежедневно да нарастват. Политическите решения в трети държави за приемането на бежанци на тяхна територия и отварянето и затварянето на граници силно затрудняват прогнозирането на дългосрочното развитие в тази област. Променящият се характер и непредвидимостта на кризата обосновават използването на маржа за непредвидени обстоятелства като крайно средство за справяне с непредвидените последици от кризата с миграцията, бежанците и сигурността върху нуждите от разходи във функция 3.

               3.КОМПЕНСИРАНЕ НА МАРЖА ЗА НЕПРЕДВИДЕНИ ОБСТОЯТЕЛСТВА ОТ ТАВАНИТЕ НА МФР

               В член 13, параграф 3 от Регламента за МФР се изисква сумите, предоставени чрез мобилизирането на маржа за непредвидени обстоятелства, да се компенсират изцяло от маржовете за текущата финансова година или за следващи финансови години.

               Съгласно член 13, параграф 4 от Регламента за МФР компенсираните суми не се използват повече по отношение на МФР, за да водят до превишаване на общите тавани на бюджетните кредити за поети задължения и за плащания, посочени там за текущата финансова година и за следващи финансови години. Следователно при мобилизирането на маржа за непредвидени обстоятелства през 2017 г. за бюджетни кредити за поети задължения по функция 3 и свързаното компенсиране трябва да се спази общият таван за поети задължения за годините 2017—2020.

               Тъй като в рамките на таваните за разходите по функции 2 и 5 има достатъчни маржове за 2017 г., Комисията предлага компенсирането да се извърши изцяло през 2017 г., за да не бъдат засегнати нуждите от бюджетни кредити за поети задължения за годините 2018—2020. Компенсираната сума във функция 2 ще бъде 650,0 милиона евро, което означава, че през 2017 г. остава марж в размер нa 639,3 милиона евро. Останалата част от компенсирането (514,4 милиона. евро) се предвижда от маржа във функция 5, при което ще остане марж в размер на 81,9 милиона. евро през 2017 г. Общият таван за поетите задължения за 2017 г. и за цялата МФР ще остане без промяна.

               4.ДОПЪЛНИТЕЛНИ ЕЛЕМЕНТИ

               На Европейския парламент и на Съвета се напомня, че, в съответствие с последното изречение на член 13, параграф 1 от Регламента за МФР, настоящото решение не може да бъде публикувано в Официален вестник на Европейския съюз по-късно от датата на публикуването на бюджета на Европейския съюз за 2017 г.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               относно мобилизирането на маржа за непредвидени обстоятелства през 2017 г.

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  5
               , и по-специално точка 14, втори абзац от него,

               като взеха предвид предложението на Европейската комисия,

               като имат предвид, че:

               (1) В член 13 от Регламент (ЕС, Евратом) № 1311/2013 на Съвета
                  6
                е предвиден марж за непредвидени обстоятелства в размер до 0,03 % от брутния национален доход на Съюза.

               (2) В съответствие с член 6 от посочения регламент Комисията е изчислила абсолютния размер на този марж за непредвидени обстоятелства за 2017 г.
                  7

               (3) След като бяха разгледани всички други финансови възможности за реагиране в непредвидени обстоятелства в рамките на тавана за разходи по функция 3 за 2017 г. и след предложение за мобилизиране на Инструмента за гъвкавост за функция 3 в размер на пълната сума от 530 милиона евро, която е предвидена за 2017 г., мобилизирането на маржа за непредвидени обстоятелства е необходимо за покриване на нуждите вследствие на кризата с миграцията, бежанците и сигурността, като се увеличат бюджетните кредити за поети задължения по функция 3 в общия бюджет на Европейския съюз за финансовата 2017 година над тавана за тази функция.

               (4) С оглед на тази много специфична ситуация условието за крайно средство, предвидено в член 13, параграф 1 от Регламент (ЕС, Евратом) № 1311/2013, е изпълнено.

               (5) С цел да се сведе до минимум необходимото време за мобилизиране на маржа за непредвидени обстоятелства, решението следва да се прилага от 1 януари 2017 г.,

               ПРИЕХА НАСТОЯЩОТО РЕШЕНИЕ:

               Член 1

               За целите на общия бюджет на Съюза за финансовата 2017 година се мобилизира маржът за непредвидени обстоятелства, за да се осигури сума в размер на 1 164,4 милиона евро под формата на бюджетни кредити за поети задължения над тавана за поети задължения по функция 3 (Сигурност и гражданство) на многогодишната финансова рамка.

               Член 2

               Сумата в размер на 1 164,4 милиона евро под формата на бюджетни кредити за поети задължения, мобилизирана чрез маржа за непредвидени обстоятелства за финансовата 2017 година, се компенсира от маржовете по следните функции през 2017 г.:

                  а)
                     функция 2 (Устойчив растеж: природни ресурси): 650,0 милиона евро;
                  б)
                     функция 5 (Администрация): 514,4 милиона евро.

               Член 3

               Настоящото решение влиза в сила в деня на публикуването му в Официален вестник на Европейския съюз.

               То се прилага, считано от 1 януари 2017 г.

               Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  ОВ L 347, 20.12.2013 г., стр. 884.

                     (2)
                  COM(2016) 311, 30.6.2016 г.

                     (3)
                  ОВ C 373, 20.12.2013 г., стр. 1.

                     (4)
                  COM(2016) 313, 30.6.2016 г.

                     (5)
                  ОВ C 373, 20.12.2013 г., стр. 1.

                     (6)
                  ОВ L 347, 20.12.2013 г., стр. 884.

                     (7)
                  Съобщение на Комисията до Съвета и Европейския парламент от 30 юни 2016 г. относно техническите корекции на финансовата рамка за 2017 г. в съответствие с измененията на БНД (COM(2016) 311, 30.6.2016 г.).